ব্যাস আর গুনতে হলো না। ড. রামপালিশ তার মুখে আঙুল ঢুকিয়ে একদলা থুতুসহ বের করে দিলো ন্যানো রিমোট। অমনি রেডিমেস ওর হাতের সাঁড়াশি হালকা করে দিতেই ড. রামপালিশ ধপাস করে মেঝেতে পড়ে অজ্ঞান হয়ে গেলেন। ড. ইমরান এতক্ষণে চেয়ার ছেড়ে উঠে দৌড়ে এলেন ড. রামপালিশের কাছে। আবার দৌড়ে প্রসাধন কক্ষ থেকে পানি এনে পানির ঝাপটা দিয়ে সুস্থ করে তুললেন ড. রামপলিশকে। ড. পালিশ লজ্জিত হয়ে ধীরে ধীরে বললেন, আপনি এ কেমন দানব তৈরি করেছেন ড. ইমরান! আরেকটু হলে ওতো আমাকে মেরেই ফেলতো। ভাগ্যিস রিমোটটা গিলে ফেলিনি, ওটা ওর হাতে দিয়ে তবেই বাঁচোয়া। আসলে আপনি ঠিকই ধরেছেন। আমি প্রতিশোধ নিতে চেয়েছিলাম। ইচ্ছে ছিলো রেডিমেসকে কিডন্যাপ করে নিয়ে ওর একটা ক্লোন বানিয়ে তবেই ওকে ছেড়ে দেবো। ওকে শেষ করে ফেলবো না। কিন্তু ওর যে প্রোটেকশন ক্ষমতা তাতে ওকে কিডন্যাপ করা সম্ভব নয়। মাঝখান থেকে আমার দীর্ঘ দিনের সাধনার ফল রোবোক্যাটটাকে হারালাম। আমার খুব ক্ষতি হয়ে গেলো ড. ইমরান। আপনার কাছে লজ্জাও পেলাম প্রচণ্ড। এখন ভাবছি, প্রতিশোধ আর প্রতিহিংসার পথটা বিজয়ের পথ নয়। আমি আপনার সাথে আপস করতে চাই। বন্ধুত্ব চাই। আমাকে আপনি ক্ষমা করবেন।